Vrou wat haarself aan brand steek vertel van dáái dagSusan van Rooyen van Randfontein (53) “Dis was nog nie my tyd gewees nie. Ek sal nooit weer my eie lewe probeer neem nie; die Here het ‘n doel vir my op aarde.” Só het Susan van Rooyen (53) vanuit die brandsorgeenheid by die Leratong- provinsiale hospitaal aan haar oudste dogter, Susan Cloete (35), gesê nadat sy verlede Maandagmiddag in Randfontein, wes van Johannesburg, petrol oor haarself uitgegooi en haar buite ŉ winkel aan die brand gesteek het. “Sy sterk goed aan en die dokters is tevrede met haar vordering. Ons is ook tevrede met die diens wat sy by die hospitaal ontvang, hulle kyk mooi na haar,” het Cloete dankbaar gesê. “Dit is ŉ wonderwerk dat sy oorleef het. Ek is baie dankbaar teenoor God vir die tweede kans saam met my ma.” Cloete het gesê haar ma is verlede Vrydag van die ventilator afgehaal en kan nou self eet en praat. Sy het erge brandwonde aan haar gesig, nek en ore opgedoen, waarvoor sy ŉ veloorplanting sal moet ondergaan. Omstanders kon daarin slaag om die vlamme te stop en sy het net tot by die haarlyn gebrand. “Al haar hare is geskroei, maar haar kopvel is gelukkig nie beskadig nie – dit is deel van die wonderwerk,” het sy gesê. “Die swelsel in haar gesig begin sak en sy loop selfs rond en wil net huis toe gaan, maar ons vermoed sy gaan nog ŉ rukkie daar moet bly. Buiten die brandsorg wat sy ontvang, ontvang sy ook sielkundige behandeling. Haar gesig gaan nooit weer dieselfde wees nie. Vir eers wil hulle haar verhoed om enigsins in ŉ spieël te kyk aangesien dit haar kan skok. Sy is nog baie emosioneel, maar almal se gebede dra haar.” Cloete het vroeër verduidelik haar ma is ŉ ruk gelede van haar man geskei en het ’n geruime tyd by haar in hul huis in Randfontein gewoon. Bipolêre gemoedsversteuring is by haar gediagnoseer. Sy het nie gewerk nie en is afhanklik van ongeskiktheidspensioen wat sy ná ŉ rugbesering ontvang. Sy het volgens Cloete sowat sewe jaar gelede ŉ vriend ontmoet en het op 1 Julie by hom ingetrek. Die dag wat sy gepoog het om haar eie lewe te neem het die twee glo rusie gemaak. “Sy is juis daai dag dorp toe om te gaan werk soek om onafhanklik te wees. Sy was net baie moedeloos omdat sy nie kon werk kry nie, en oor al die omstandighede en emosionele dinge.” Cloete het gesê die sielkundige het haar gevra of haar ma al voorheen probeer het om haar eie lewe te neem, maar dit was die eerste keer. “Sy het gesê sy hét al daaraan gedink, maar het dit nooit deurgevoer nie. Die sielkundige sê dit is ŉ goeie teken.” Cloete het gesê haar ma wil graag haar eie blyplekkie hê, maar Cloete het vir haar gepreek en gesê sy moet nou eers daarop fokus om gesond te word. “Ons glo daar sal ŉ uitweg kom. God sorg vir sy mense en daar is ŉ rede hoekom hy haar lewe gespaar het. Selfs my ma sê dit.” Volgens Cloete is haar ma baie vaardig met haar hande en wil sy graag besig bly. “Van breiwerk, hekel tot houtwerk. Sy help gereeld haar vriendinne uit om nutswerk te verrig en selfs om blokkasies in dreine te verwyder. Sy is baie goed met handwerk en mal daaroor om mense te help. Sy wou besig bly en het ook gehelp om bejaarde tannies se huise skoon te maak; sy wou net ander mense gelukkig maak. Ons dink daaraan om vir haar lappe en verf te kry sodat sy dalk lapverf kan doen en ŉ inkomste daaruit kan maak,” het sy gesê. Cloete se jonger suster, Norina van Zyl (33), woon in Bethal, Mpumalanga. “Sy gaan die einde van die maand vir ŉ week deurkom en dan sal ons meer met die dokters kommunikeer om die pad vorentoe te bepaal.” Van Rooyen het Cloete versoek om “baie dankie” te sê vir die mense wat haar lewe gered het en wat vir haar gebid het. “Hou asseblief aan met bid. Hoe meer mense bid, hoe beter is haar kans om ten volle te herstel. My ma het gesê sy sal nooit weer so iets doen nie. Dit is nog nie haar tyd nie.”